Bekende kinderhuis in herrie oor videoFoto: Facebook ŉ Bekende kinderhuis in Vereeniging, Gauteng, bevind hom in die middel van ŉ sosialemediaherrie nadat drie meisies kommerwekkende aantygings oor die toestand daar op ŉ selfoonvideo gemaak het. Die meisies, waarvan twee minderjarig en een 18 jaar oud is, staan in hul skoolklere en vertel in Afrikaans in ŉ skynbare ligte luim hulle is inwoners van die Catherine Robson Kinder- en Jeugsorgsentrum. Hulle verskaf hul name en ouderdomme terwyl die stem van ‘n vrou in die agtergrond gehoor kan word en sy vir hulle vrae vra. Die meisies vertel dat hulle een aand sonder kos buite die kinderhuis moes slaap. Hulle beweer ander kinders het hulle “deur die tralies” probeer kos gee en dat dié kinders toe ook gestraf is. Hulle beweer verder niemand is gelukkig daar nie en die huismoeders vloek en slaan hulle glo. Hulle sê hul kos word glo in vuil potte voorberei en dat hulle al miere, kakkerlakke, staalwol en proppe in hul kos gekry het. Die skynbare doel van die video is om die aandag van die “minister van gesondheid en welsyn” te kry om daar besoek af te lê aangesien dit nie ŉ “veilige hawe” is nie. Ds. Danie Kruger, bestuurder by Catherine Robson, het Woensdag aan Maroela Media gesê die bestuur neem kennis van die video wat versprei word. “Die voorval is by die departement van maatskaplike ontwikkeling aangemeld. Die departement is versoek om ŉ onafhanklike ondersoek te doen, waarby lede van die adviesraad van Catherine Robson ook betrek sal word,” het Kruger gesê. “Die bestuur sal daarna op die aangewese optrede besluit.” Kruger het gesê in terme van Artikel 74 van die Kinderwet is dit in die kinders se beste belang dat hul identiteit nie op sosiale media gepubliseer word nie. “Ons doen ŉ beroep op die publiek om nie die video verder te versprei nie. Ons beskou die video as lasterlik en is in die proses om regsadvies in te win. Persone wat op sosiale media lasterlike kommentaar lewer, kan hulle moontlik blootstel aan regstappe,” het hy gewaarsku. Die tehuis is ŉ geregistreerde nie-winsgewende organisasie wat aan die NG Kerk behoort. Die NG Welsyn is ook bewus van die video. Die tehuis het gedurende die 1950’s tot stand gekom om sorgbehoewende kinders tussen vier en 17 jaar oud in te neem en te versorg. Op die tehuis se webwerf skryf hy daar word in die kinders se normale behoeftes voorsien, naamlik klere, goed gebalanseerde etes, warm beddens en ontspanningsgeriewe soos televisie, ŉ swembad en ŉ goed toegeruste speelgrond. “Geestelik word die kinders aangemoedig om ŉ persoonlike vertrouensverhouding met die Here Jesus te hê. Groepwerk en persoonlike gesprekke word deur die maatskaplike werker met die kinders aangebied om die baie hartseer van die verlede aan te spreek en nuwe lewensvaardighede aan te leer,” lees die inskrywing. Maroela Media het navraag by die departement van maatskaplike ontwikkeling gedoen en wag vir terugvoer.